Budaj, Ján, poslanec NR SR (2017-12-21):
Ďakujem pekne, pán predsedajúci. Prezident nám vracia zákon a vždy je to, vždy je to závažná vec, pretože to je záchranná brzda a prezidentská kancelária sa zvyčajne naozaj trafí. V tomto prípade vracia zákon najmä preto, že neprebehol štandardnými legislatívnymi procedúrami, a upozorňuje na to, že zasahuje do života práce a podnikania týmto, že sa zvýšia platby zo dňa na deň za, á, stratia sa určité úhrady, ktoré smerovali k najmenej zarábajúcim skupinám. Bezpochyby to zasiahne do života občanov. Ide o 100 mil., už tá čiastka jasne hovorí, že to je vysoká suma. Aj táto schôdza dokazuje, ja sa necítim oprávnený ju hodnotiť, ale už sa, zdá sa, chýli ku koncu, aj táto schôdza dokazuje, koľko veľa vecí zostalo nedopovedaných. Koľko veľa vecí sa objasnilo. Napríklad tá okolnosť, že zrejme týchto 100 mil. zďaleka teda nám negarantuje to, že zadlžovanie nemocníc, ktoré sme nedávno oddlžovali vo výške 70 mil., sa znovu nezopakuje. Toto nie je také riešenie, ktoré by nenahradilo tých 500 mil., o ktorých minister hovorí, že v zdravotníctve chýbajú. Ak teda chýba 500 mil., zdalo by sa, že zrušenie úľav pre určitý druh zamestnávateľov je úplne v poriadku. Ale ak to má byť cieľom, ak má byť cieľom, že sa zaplatí politický projekt, ktorým je projekt o tzv. dobrovoľných 13. a 14. platoch, potom to už tak celkom v poriadku nie je. Ako vieme, tento experiment nie je nijak vyčíslený, a ak má byť zbavený odvodového zaťaženia, tak bude znamenať pre nás straty peňazí, ktoré by inak prišli. To práve má byť na tom projekte príťažlivé, že bude zbavený odvodov aj do zdravotnej poisťovne. Má niekto vyčíslené? No nemôže mať vyčíslené, lebo nikto z vás nevie, koľkí sa toho chytia, koľkí napríklad podnikatelia začnú dávať veľké 13. a 14. platy a malé abo o čosi menšie a možno oveľa menšie tie platy jedna až dvanásť, aby sa práve zbavili čo najväčšej ťarchy odvodov. Z ich hľadiska to bude úplne logické. Z hľadiska našej snemovne malo byť úplne logické požadovať čísla a požadovať odhady. Ale vrátim sa k zákonu, ktorý by teda mal 100 mil. priniesť do zdravotníctva. Samozrejme, do zdravotníctva, no bezprostredne ich prinesie predovšetkým poisťovniam. Nedá mi, aby som v zátvorke nepripomenul, že teda aj do tých poisťovní, ktoré chcel pán premiér Fico zrušiť a ktoré nezrušil. Prinesie tam 100 mil., ale znovu aj tie nedorozumenia, ktoré aj tuná vysvitli o tých dodatkových hodinách, alebo rôzne interpretácie ukazujú, že napriek snahám tu systémová reforma ešte stále na stole neleží. Nevieme s tým zdravotníctvom ani vyčísliť potrebné náklady a ani zabrániť plytvaniu. Prezident ale vracia zákon najmä kvôli procedurálnym otázkam a ja by som na záver ešte poznamenal niečo práve k týmto. Celý rok 2017 sa stávalo, že sa tá procedúra skracovala, či už z vôle vlády, kedy nám predkladali aj závažné zákony v skrátenom legislatívnom konaní alebo zákony, ktoré nemali dôvod byť v skrátenom legislatívnom konaní, lebo o ich potrebe sa vedelo dávno predtým. Takým bol aj ten komický prípad s tzv. zvyšovaním alebo nezvyšovaním poslaneckých platov. Chcem apelovať na koalíciu, aby si uvedomovala, že predovšetkým na vás, páni poslanci, a na vláde je zodpovednosť za to, aby sa takéto procedúry nekonali. Márne je vyčítať opozícii, že aj ona dáva pozmeňujúce návrhy. Opozícia nevládne, jej pozmeňujúce návrhy sú naozaj iba návrhmi, sú naozaj iba podnetmi, o ktorých rozhodnete vy, ktorí máte väčšinu. Vy však keď dávate pozmeňujúci návrh napríklad aj menom ministra alebo z jeho požiadavky, alebo s jeho súhlasom, tak je to pozmeňujúci návrh, ktorý, samozrejme, prejde. Vy tými pozmeňujúcimi návrhmi naozaj vládnete, a preto je zbytočné obviňovať opozíciu, že aj ona občas dáva pozmeňujúce návrhy, ktoré neprešli všetkými procedúrami. Vy máte možnosť ísť riadnym legislatívnym procesom, máte možnosť využívať všetky nástroje komunikácie s verejnosťou a predkladať zákony, ktorými budete vládnuť tak, aby ste sa vyhýbali neštandardným situáciám, aby prezident zákony nemusel z tohoto dôvodu vracať. Neverím, že by sa to nedalo, a nielen v prípade zamrazovania platov, neverím, že by ste aj vy sami boli celkom spokojní s tým, ako tieto zdravotnícke reformy, ktoré ste navrhli, čiastkové reformy, ako prebiehajú, ako sú komunikované verejnosti a aké nové a nové komplikácie sa okolo nich objavujú. Dúfam, dámy a páni, že sa v budúcom roku, a znovu je to najmä vaša zodpovednosť, ktorí vládnete, budete snažiť vyvarovať neštandardných situácií a budete sa snažiť dodržiavať rokovací poriadok a zákony, ktoré určujú, akým legislatívnym procesom majú zákony prejsť tak, aby prezident ich vracať už nemusel. Ďakujem.